CELEX: 32018R1640
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1640, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami prižiūrimiems duomenų teikėjams taikomi valdymo ir kontrolės reikalavimai (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/16
               
            
         KOMISIJOS DELEGUOTASIS REGLAMENTAS (ES) 2018/1640
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami prižiūrimiems duomenų teikėjams taikomi valdymo ir kontrolės reikalavimai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 16 straipsnio 5 dalies ketvirtą pastraipą,
         kadangi:
         
                     (1)
                  
                  
                     Reglamento (ES) 2016/1011 16 straipsniu prižiūrimiems duomenų teikėjams nustatomi tam tikri valdymo ir kontrolės reikalavimai, įskaitant reikalavimą nustatyti kontrolės sistemą, kuria būtų užtikrintas pradinių duomenų teisingumas, tikslumas ir patikimumas, ir reikalavimą nustatyti veiksmingas sistemas ir kontrolės priemones visų teikiamų pradinių duomenų teisingumui ir patikimumui užtikrinti. Kai kurie iš tų reikalavimų jau aptarti Reglamento (ES) 2016/1011 11 ir 15 straipsniuose ir atitinkamuose deleguotuosiuose reglamentuose. Tačiau tam tikrais atžvilgiais šio Komisijos deleguotojo reglamento nuostatos apima daugiau nei Reglamento (ES) 2016/1011 11 ir 15 straipsnių nuostatos, taip pat 11 ir 15 straipsnių nuostatos gali būti netaikomos tam tikriems prižiūrimiems duomenų teikėjams, nes jie teikia administratorių, kuriems Reglamentas (ES) 2016/1011 netaikomas, teikiamiems lyginamiesiems indeksams nustatyti reikalingus duomenis. Siekiant išvengti teisinio netikrumo, šiame Komisijos deleguotajame reglamente išdėstyti reikalavimai neprieštarauja Reglamento (ES) 2016/1011 11 ir 15 straipsniams ir atitinkamiems deleguotiesiems reglamentams ir todėl yra taikomi tik tiek, kiek jie papildo pirmiau minėtas nuostatas;
                  
               
                     (2)
                  
                  
                     prižiūrimo duomenų teikėjo nustatyta kontrolės sistema turėtų apimti procedūrą, skirtą Reglamento (ES) 2016/1011 pažeidimams ir taikomo elgesio kodekso pažeidimams nustatyti ir valdyti, ir pranešimo apie pažeidimus, priežiūros ir periodinės pradinių duomenų teikimo proceso peržiūros politiką. Tai būtina, kad prižiūrimi duomenų teikėjai galėtų užtikrinti, kad jie veikia teisėtai ir teikia tikslius bei patikimus pradinius duomenis;
                  
               
                     (3)
                  
                  
                     duomenų teikėjo įdarbintų duomenis teikiančių asmenų mokymas, kurio reikalaujama pagal Reglamento (ES) 2016/1011 16 straipsnio 2 dalies b punktą, turėtų taip pat apimti mokymą, kaip lyginamuoju indeksu numatyta vertinti pagrindinę rinką ar ekonomikos realiją, ir mokymą, susijusį su visais pradinių duomenų teikimui taikomo elgesio kodekso elementais. Tai esminė priemonė siekiant užtikrinti, kad duomenis teikiantys asmenys elgtųsi tinkamai ir vadovautųsi lyginamojo indekso metodika;
                  
               
                     (4)
                  
                  
                     interesų konflikto valdymo priemonės, kurias prižiūrimas duomenų teikėjas privalo nustatyti pagal Reglamento (ES) 2016/1011 16 straipsnio 2 dalies c punktą, turėtų apimti priemones, kuriomis siekiama atskirti duomenis teikiančius asmenis nuo kitų duomenų teikėjo darbuotojų, ir priemones, susijusias su duomenų teikėjo duomenis teikiančių asmenų atlyginimų politika, kuria būtų kuo labiau mažinamos paskatos duomenis teikiantiems asmenims manipuliuoti pradinių duomenų teikimu;
                  
               
                     (5)
                  
                  
                     informacijos saugojimo sistemos, kurias prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 2 dalies d punktą, turėtų apimti reikalavimą saugoti su pradinių duomenų teikimu susijusios komunikacijos įrašus, įskaitant duomenis teikiančių asmenų vardus ir pavardes. To reikia tinkamam skaidrumo lygiui užtikrinti;
                  
               
                     (6)
                  
                  
                     leidimas duomenų teikėjams veikti pagal savo diskreciją kelia riziką, kad skirtingi ekspertai ja naudosis skirtingai arba netgi tas pats ekspertas ja naudosis skirtingai laikui bėgant. Diskrecija taip pat padidina riziką, kad atitinkamu lyginamuoju indeksu bus manipuliuojama. Todėl būtina, kad pagal Reglamento (ES) 2016/1011 16 straipsnio 3 dalį nustatyta politika apimtų sistemą, kuria siekiama užtikrinti, kad išvadomis būtų remiamasi arba pagal savo diskreciją būtų veikiama nuosekliai, ir sumažinti manipuliavimo riziką. Pagal tokią sistemą turėtų būti nustatyta pareiga atlikti reguliarias ekspertinių išvadų taikymo vidaus peržiūras. Taip pat reikėtų nustatyti, į kokią informaciją turi būti atsižvelgiama ir į kokią informaciją neturi būti atsižvelgiama siekiant tinkamai nustatyti diskrecijos apimtį;
                  
               
                     (7)
                  
                  
                     administratoriams reikėtų suteikti pakankamai laiko, kad jie galėtų užtikrinti atitiktį šio reglamento reikalavimams. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo;
                  
               
                     (8)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (9)
                  
                  
                     ESMA dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Taikymo sritis
            Šis reglamentas neapima prižiūrimų duomenų teikėjų, kurie teikia tik nesvarbiems lyginamiesiems indeksams skirtus duomenis, ir jiems netaikomas.
            Šiuo reglamentu nustatyti reikalavimai neprieštarauja reikalavimams, nustatytiems pagal Reglamento (ES) 2016/1011 11 ir 15 straipsnius ir techninius reguliavimo standartus (3), priimtus pagal Reglamento (ES) 2016/1011 11 straipsnio 5 dalį ir 15 straipsnio 6 dalį.
         
         
            2 straipsnis
            Kontrolės sistema
            Pagal kontrolės sistemą, kurią prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 1 dalį, nustatomos ir palaikomos bent šios kontrolės priemonės:
            
                        a)
                     
                     
                        veiksmingas priežiūros mechanizmas, skirtas pradinių duomenų teikimo procesui prižiūrėti, apimantis rizikos valdymo sistemą, už duomenų teikimo procesą atsakingo vadovaujančiojo personalo identifikavimą ir bet kokių atitikties užtikrinimo ir vidaus audito funkcijas atliekančių asmenų duomenų teikėjo organizacijoje dalyvavimą;
                     
                  
                        b)
                     
                     
                        pranešimo apie pažeidimus politika, įskaitant tinkamas informatorių apsaugos priemones;
                     
                  
                        c)
                     
                     
                        procedūra, skirta Reglamento (ES) 2016/1011 pažeidimams ir taikomo elgesio kodekso, parengto pagal to reglamento 15 straipsnį, pažeidimams nustatyti ir valdyti, įskaitant bet kokio nustatyto pažeidimo tyrimo ir veiksmų, kurių imtasi dėl to pažeidimo, registravimo procedūrą;
                     
                  
                        d)
                     
                     
                        periodinės duomenų teikimo proceso peržiūros, atliekamos bent kas metus ir tada, kai pakeičiamas taikomas elgesio kodeksas.
                     
                  
         
            3 straipsnis
            Duomenis teikiančių asmenų kontrolės priemonės
            
               1.   Sistemos ir kontrolės priemonės, kurias prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 2 dalies a punktą, apima veiksmingą dokumentais įformintą duomenų teikimo procesą ir bent šiuos dalykus:
               
                           a)
                        
                        
                           duomenis teikiančių asmenų paskyrimo procesą ir duomenų teikimo procedūras tuo atveju, kai duomenis teikiantis asmuo netikėtai tampa nepasiekiamas, įskaitant pakaitinių duomenis teikiančių asmenų paskyrimą;
                        
                     
                           b)
                        
                        
                           informacijos, naudojamos teikiamiems duomenims parengti, ir pačių teikiamų duomenų stebėjimo procedūras ir sistemas, kurios pagal iš anksto duomenų teikėjo nustatytus parametrus gali teikti įspėjimus.
                        
                     
            
               2.   Nedarant poveikio jokiems pagal Reglamento (ES) 2016/1011 15 straipsnį nustatytiems reikalavimams, duomenų teikėjas, to reglamento 16 straipsnio 2 dalies a punkto tikslais nustatydamas, ar proporcinga įdiegti procedūrą, pagal kurią duomenis parašu tvirtintų viršesnis už duomenis teikiantį asmenį fizinis asmuo, atsižvelgia į šiuos kriterijus:
               
                           a)
                        
                        
                           su duomenų teikimo procesu susijusios diskrecijos lygį;
                        
                     
                           b)
                        
                        
                           prižiūrimo duomenų teikėjo veiklos pobūdį, mastą ir sudėtingumą;
                        
                     
                           c)
                        
                        
                           tai, ar vykdant lyginamojo indekso pradinių duomenų teikimo veiklą ir bet kokią prekybos ar kitą duomenų teikėjo veiklą gali kilti interesų konfliktų.
                        
                     
            
               3.   Kai prižiūrimo duomenų teikėjo įdiegtos kontrolės priemonės apima procedūrą, pagal kurią duomenis parašu tvirtina viršesnis už duomenis teikiantį asmenį fizinis asmuo, tos kontrolės priemonės apima aiškias taisykles dėl patvirtinimo parašu laiko ir, jeigu yra numatyta galimybė pradinius duomenis parašu patvirtinti po jų pateikimo, jose nurodomos aplinkybės, kuriomis leidžiama duomenis patvirtinti parašu po jų pateikimo, ir maksimalus laikotarpis, per kurį toks patvirtinimas turi būti atliktas.
            
         
         
            4 straipsnis
            Duomenis teikiančių asmenų mokymas
            
               1.   Sistema ir kontrolės priemonės, kurias prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 2 dalies b punktą, apima mokymo programas, skirtas užtikrinti, kad kiekvienas duomenis teikiantis asmuo turėtų:
               
                           a)
                        
                        
                           tinkamų žinių ir patirties, kaip lyginamuoju indeksu numatyta vertinti pagrindinę rinką ar ekonomikos realiją;
                        
                     
                           b)
                        
                        
                           tinkamų žinių apie visus taikomo elgesio kodekso, parengto pagal to reglamento 15 straipsnio 1 dalį, jei yra, elementus.
                        
                     
            
               2.   1 dalies a ir b punktuose nurodytos duomenis teikiančių asmenų žinios ir Reglamento (ES) 2016/1011 bei Europos Parlamento ir Tarybos reglamento (ES) Nr. 596/2014 (4) reikalavimų išmanymas, kiek taikoma duomenis teikiančių asmenų užduotims, periodiškai ir bet kokiu atveju bent kartą per metus iš naujo įvertinami siekiant patikrinti, ar kiekvienas iš jų vis dar gali veikti kaip duomenis teikiantis asmuo.
            
            
               3.   2 dalis netaikoma prižiūrimų svarbių lyginamųjų indeksų duomenų teikėjų atveju.
            
         
         
            5 straipsnis
            Interesų konfliktai
            
               1.   Interesų konflikto valdymo priemonės, kurias prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 2 dalies c punktą, apima bent šias priemones:
               
                           a)
                        
                        
                           interesų konfliktų registrą, kuris turi būti atnaujinamas ir naudojamas bet kokiems nustatytiems konfliktams ir bet kokioms jų valdymo priemonėms, kurių imtasi, registruoti. Registras yra prieinamas vidaus ir išorės auditoriams;
                        
                     
                           b)
                        
                        
                           fizinį duomenis teikiančių asmenų ir kitų duomenų teikėjo darbuotojų atskyrimą, kai toks atskyrimas yra tinkamas atsižvelgiant į su duomenų teikimo procesu susijusios diskrecijos lygį, duomenų teikėjo veiklos pobūdį, mastą ir sudėtingumą ir tai, ar vykdant lyginamojo indekso pradinių duomenų teikimo veiklą ir bet kokią prekybos ar kitą duomenų teikėjo veiklą gali kilti interesų konfliktų;
                        
                     
                           c)
                        
                        
                           tinkamas vidaus priežiūros procedūras, o tuo atveju, kai nėra organizacinio ar fizinio darbuotojų atskyrimo, taip pat ir taisykles, kuriomis reglamentuojama duomenis teikiančių asmenų sąveika su sandorių sudarymo funkciją vykdančiais darbuotojais.
                        
                     
            
               2.   Interesų konfliktų valdymo taisyklės taip pat apima duomenis teikiančių asmenų atlyginimų politiką, kuria užtikrinama, kad duomenis teikiančio asmens atlyginimas nebūtų susietas su bet kuriuo iš šių dalykų:
               
                           a)
                        
                        
                           lyginamojo indekso verte;
                        
                     
                           b)
                        
                        
                           konkrečiomis teikiamų duomenų vertėmis ir
                        
                     
                           c)
                        
                        
                           jokia konkrečia prižiūrimo duomenų teikėjo veikla, kurią vykdant gali kilti interesų konfliktas, susijęs su lyginamojo indekso pradinių duomenų teikimu.
                        
                     
         
         
            6 straipsnis
            Informacijos saugojimas
            
               1.   Su pradinių duomenų teikimu susijusios komunikacijos įrašai, kurie turi būti saugomi pagal Reglamento (ES) 2016/1011 16 straipsnio 2 dalies d punktą, apima informaciją apie pateiktus duomenis ir duomenis teikiančių asmenų vardus ir pavardes.
            
            
               2.   Informacija apie duomenų teikėjo finansinių priemonių, susietų su lyginamuoju indeksu, pozicijas, kuri turi būti saugoma pagal Reglamento (ES) 2016/1011 16 straipsnio 2 dalies d punktą, apima informaciją apie prižiūrimo duomenų teikėjo veiklos, dėl kurios tos pozicijos atsiranda, rūšis.
            
            
               3.   Vidaus ir išorės audito informacija, kuri turi būti saugoma pagal Reglamento (ES) 2016/1011 16 straipsnio 2 dalies e punktą, apima informaciją apie audito santrauką, audito ataskaitą ir bet kokius veiksmus, kurių imtasi atsižvelgiant į kiekvieną auditą.
            
            
               4.   3 dalis netaikoma prižiūrimų svarbių lyginamųjų indeksų duomenų teikėjų atveju.
            
         
         
            7 straipsnis
            Ekspertinė išvada
            Politika, kurią prižiūrimas duomenų teikėjas turi nustatyti pagal Reglamento (ES) 2016/1011 16 straipsnio 3 dalį, kai pradiniai duomenys paremti ekspertine išvada, apima bent šiuos elementus:
            
                        a)
                     
                     
                        sistemą, kuria užtikrinamas skirtingų duomenis teikiančių asmenų veiklos, kai remiamasi išvada ar veikiama pagal savo diskreciją, nuoseklumas ir ilgalaikis nuoseklumas;
                     
                  
                        b)
                     
                     
                        informacijos, į kurią galima arba negalima atsižvelgti, kai remiamasi išvada ar veikiama pagal savo diskreciją, rūšių nustatymą;
                     
                  
                        c)
                     
                     
                        bet kokio rėmimosi išvada arba veikimo pagal savo diskreciją peržiūros procedūras.
                     
                  
         
            8 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (3)  2018 m. liepos 13 d. Komisijos deleguotasis reglamentas (ES) 2018/1638, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinama, kaip užtikrinti, kad pradiniai duomenys būtų tinkami ir patikrinami, ir patikslinamos duomenų teikėjo vidaus priežiūros ir tikrinimo procedūros, kurias ypatingos svarbos ar svarbaus lyginamojo indekso administratorius turi nustatyti, kai pradinius duomenis teikia sandorių sudarymo funkciją vykdantys subjektai (žr. šio Oficialiojo leidinio p. 6); 2018 m. liepos 13 d. Komisijos deleguotasis reglamentas (ES) 2018/1639, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami elgesio kodekso, kurį turi parengti duomenų teikėjų teikiamais pradiniais duomenimis grindžiamų lyginamųjų indeksų administratoriai, elementai (žr. šio Oficialiojo leidinio p. 11).
         
            (4)  2014 m. balandžio 16 d. Europos Parlamento ir Tarybos reglamentas (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (OL L 173, 2014 6 12, p. 1).